প্রতিমা বিসর্জনের শোভাযাত্রায় তৃণমূল কর্মীকে গুলি করে খুনের চেষ্টা

বহরমপুর: মালদহে দুলাল সরকারকে খুনের পর এবার মুর্শিদাবাদে তৃণমূল কর্মীকে খুনের চেষ্টা। শনিবার নওদায় তৃণমূল কর্মী রিন্টু বিশ্বাসকে লক্ষ্য করে গুলি করা হয়। তিনি আমতলা গ্রামীণ হাসপাতালে ভর্তি রয়েছেন।

প্রতিমা বিসর্জনের সময় এক যুবককে গুলি করার অভিযোগ উঠল দুষ্কৃতীদের বিরুদ্ধে। নওদা থানার সর্বাঙ্গপুর গ্রামে ওই ঘটনা ঘটে। জখম যুবককে তড়িঘড়ি উদ্ধার করে নওদার আমতলা হাসপাতালে নিয়ে যাওয়া হয়। ওই যুবকের গলায় গুলি লেগেছে। এদিন বিকেলে তারা মায়ের বিসর্জন উপলক্ষে শোভাযাত্রা বেরিয়েছিল। সেই সময় তৃণমূলের কর্মীরা অনুষ্ঠান শেষে বাড়ি ফিরছিলেন। অভিযোগ, ওই গাড়িতে ভাঙচুর চালানো হয়। ওই যুবককে হঠাৎ গুলি করা হয়। কে বা কারা গুলি চালাল সেই ঘটনা নিয়ে ধোঁয়াশা তৈরি হয়েছে। ঘটনার তদন্ত শুরু করেছে নওদা থানার পুলিশ।